Document ID: 32010D0165

ROZHODNUTIE KOMISIE
z 18. marca 2010
o vypustení odkazu na normu EN ISO 4869-4: 2000 - Akustika - Chrániče sluchu - Časť 4: Meranie hladiny akustického tlaku mušľových chráničov sluchu s amplitúdovo závislým útlmom (ISO/TR 4869-4: 1998) v súlade so smernicou Rady 89/686/EHS
[oznámené pod číslom K(2010) 1599]
(Text s významom pre EHP)
(2010/165/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 89/686/EHS z 21. decembra 1989 o aproximácii právnych predpisov členských štátov, týkajúcich sa osobných ochranných prostriedkov (1), a najmä na jej článok 6 ods. 1,
so zreteľom na stanovisko stáleho výboru zriadeného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem, ako aj predpisov a pravidiel o službách informačnej spoločnosti (2),
keďže:
(1)
Európska norma EN ISO 4869-4: 2000 - Akustika - Chrániče sluchu - Časť 4: Meranie hladiny akustického tlaku mušľových chráničov sluchu s amplitúdovo závislým útlmom (ISO/TR 4869-4: 1998) bola prijatá Európskym výborom pre normalizáciu (CEN) v apríli 2000. Odkaz na túto normu bol po prvýkrát uverejnený v Úradnom vestníku Európskej únie6. októbra 2005 (3).
(2)
Nemecko vznieslo formálnu námietku voči norme EN ISO 4869-4: 2000.
(3)
Formálna námietka Nemecka sa zakladala na tvrdení, že norma EN ISO 4869-4: 2000 úplne nevyhovuje požiadavkám stanoveným v prílohe II k smernici 89/686/EHS, keďže metóda skúšania mušľových chráničov sluchu s amplitúdovo závislým útlmom špecifikovaná v tejto norme sa vyznačuje tendenciou nadhodnocovať účinnosť skúšaného chrániča sluchu a jej výsledky nie sú ani reprezentatívne z hľadiska vystavenia používateľa, ani reprodukovateľné.
(4)
Po preskúmaní normy EN ISO 4869-4: 2000 Komisia stanovila, že táto norma úplne nevyhovuje základným zdravotným a bezpečnostným požiadavkám stanoveným v bodoch 1.1.2.1 a 3.5 prílohy II k smernici 89/686/EHS.
(5)
Odkaz na normu EN ISO 4869-4: 2000 by sa mal preto vypustiť zo zoznamu harmonizovaných noriem v Úradnom vestníku Európskej únie, v dôsledku čoho súlad s príslušnými vnútroštátnymi normami, ktorými sa transponuje harmonizovaná norma EN ISO 4869-4: 2000, viac nevytvára predpoklad zhody so základnými požiadavkami smernice 89/686/EHS,
PRIJALA TOTO ROZHODNUTIE:
Článok 1
Odkaz na normu EN ISO 4869-4: 2000 - Akustika - Chrániče sluchu - Časť 4: Meranie hladiny akustického tlaku mušľových chráničov sluchu s amplitúdovo závislým útlmom (ISO/TR 4869-4: 1998) sa vypúšťa zo zoznamu harmonizovaných noriem uverejneného v Úradnom vestníku Európskej únie.
Článok 2
Toto rozhodnutie je určené členským štátom.
V Bruseli 18. marca 2010

Labels: 7
9
20